Virallinen lehti nro C 151 , 19/06/1995 s. 0280



B4-0744 ja 0838/95 Päätöslauselma Kiinan hallituksen tavasta järjestää neljäs naisten asemaa käsittelevä maailmankonferenssi Beijingissä Euroopan parlamentti, joka A. tunnustaa YK:n neljännen naisten asemaa käsittelevän konferenssin, joka pidetään Beijingissä syyskuussa 1995, merkityksen, B. korostaa, että naisten vapautuminen on erottamaton osa ihmisoikeuksien edistämistä ja suojelua, ja että taloudelliset ja poliittiset oikeudet ovat olennainen osa näitä ihmisoikeuksia, C. tunnustaa kansalaisjärjestöjen tärkeän roolin tällaisissa konferensseissa, konferenssiin osallistuvien valtiosta riippumattomien järjestöjen ansiot ja sen, että YK on tunnustanut kansalaisjärjestöjen tärkeän roolin, D. on järkyttynyt siitä, että Taiwanin ja Tiibetin naiset eivät saa osallistua konferenssiin, E. on järkyttynyt siitä, että ryhmät, joiden mielipiteet eivät vastaa Kiinan hallituksen mielipiteitä, kuten lesbot ja paikalliset kiinalaiset ryhmät, eivät saa osallistua konferenssiin, F. on erittäin huolestunut Kiinan viranomaisten päätöksestä sijoittaa valtiosta riippumattomien järjestöjen foorumi kauas maailmankonferenssista, paikalle, jonka suurimpaan kokoustilaan mahtuu 1 700 ihmistä, vaikka kansalaisjärjestöjen foorumiin odotetaan 40 000 osallistujaa, G. on erittäin huolestunut siitä, että televiestintä-, hotelli-, tulkkaus-, käännös- ja kuljetuspalvelut ovat täysin riittämättömiä tällaiselle konferenssille, H. on erittäin huolestunut tiukoista tullimenettelyistä ja -valvonnasta, joka kohdistuu kirjoitetun ja audiovisuaalisen aineiston maahantuontiin konferenssien osallistujien toimesta, Euroopan parlamentti, joka 1. Kehottaa Kiinan hallitusta sallimaan Taiwanin ja Tiibetin valtiosta riippumattomien järjestöjen valtuuttamien naisten osallistumisen konferenssiin; 2. Kehottaa voimakkaasti Kiinan hallitusta takaamaan sanan- ja lehdistönvapauden sekä poistamaan kaikki sellaiset rajoitukset naisten osallistumiselle, jotka perustuvat mielipiteisiin, syntyperään tai seksuaaliseen suuntautumiseen; 3. Kehottaa voimakkaasti Kiinan hallitusta sijoittamaan valtiosta riippumattomien järjestöjen foorumin lähemmäksi virallista konferenssia tietojenvaihdon helpottamiseksi näiden välillä ja tarjoamaan välttämättömät palvelut, 4. Kehottaa komissiota ja neuvostoa käyttämään vaikutusvaltaansa saadakseen Kiinan hallituksen ja YK:n pääsihteerin varmistamaan vaaditut riittävät edellytykset ja demokraattisen menettelyn tälle konferenssille; 5. Varoittaa, että naisten sulkeminen konferenssin ulkopuolelle mielipiteen, maantieteellisen alkuperän tai seksuaalisen suuntautumisen perusteella vahvistaa kuvaa Kiinan hallitusjärjestelmän sortavasta luonteesta; 6. Korostaa, että YK:n konferensseja ei tulevaisuudessa järjestetä Kiinassa, jos valtiosta riippumattomien järjestöjen toiminnalle asetetut esteet vähentävät konferenssin tehokkuutta; 7. Kehottaa komissiota ja neuvostoa tarkastelemaan mahdollisuutta tukea ehdotusta, jonka mukaan virallinen ja valtiosta riippumattomien järjestöjen konferenssi on siirrettävä Australiaan, jos Kiina ei vastaa pyyntöihin; 8. Kehottaa puhemiestään välittämään tämän päätöslauselman komissiolle, neuvostolle, Euroopan neuvostolle, jäsenvaltioiden hallituksille, YK:n pääsihteerille, YK:n pääsihteerin erityisneuvonantajien ryhmälle ja Kiinan kansantasavallan hallitukselle.